dvergmoskusdyr
Store norske leksikon,Biologi,Dyreriket,Ryggstrengdyr,Virveldyr,Pattedyr,Klovdyr,Tragulidae
Dvergmoskusdyr er ganske små pattedyr uten horn eller gevir. De er de minste av de partåede klovdyrene, med en skulderhøyde som vanligvis når rundt 30 centimeter. De har et lite hode, spiss snute og meget lange og tynne bein.
Dvergmoskusdyr blir også kalt musehjorter eller dverghjorter. De tilhører ordenen partåede klovdyr (Artiodactyla) og underordenen drøvtyggere (Ruminantia), som igjen deles i to grupper, Pecora (fem familier) og Tragulina med familien Tragulidae, dvergmoskusdyr.Nyere systematikk deler denne familien i tre slekter og i alt ti arter:  Moschiola med tre arter er utbredt blant annet i Malaysia, Sri Lanka og sørlige India.  Tragulus med seks arter finnes i Sørøst-Asia (Sør-Kina, Vietnam, Sundaøyene og Filippinene).  Hyemoschus har bare én art, vannmoskusdyr (Hyemoschus aquaticus) som finnes i vestlige deler av Ekvatorial-Afrika og er sterkt knyttet til vann. I et evolusjonært, fylogenetisk perspektiv regnes dvergmoskusdyr som en isolert og primitiv gruppe av partåede drøvtyggere. Dvergmoskusdyrene har lite slektskap med de egentlige moskusdyrene (Moschidae) eller andre familier i Pecora-gruppen, og skiller seg fra disse i flere anatomiske detaljer, blant annet i skjelett og fordøyelsessystemet. Størrelse og utseende Dvergmoskusdyr har verken horn eller gevir. Skulderhøyden er maksimalt opp til om lag 40 centimeter. De asiatiske artene er mindre (0,8–8 kilo) enn afrikansk vannmoskusdyr (7–16 kilo). Kroppen er kort og kompakt med et lite hode, spiss snute og påfallende spinkle bein. I likhet med moskushjorter (Moschidae) er hjørnetennene i overkjeven hos dvergmoskusdyr utviklet som hoggtenner, synlig under overleppen, spesielt hos hanndyr.Pelsen er kort og glatt og som regel brun eller rødbrun, ofte med dekkhår som er mørkere mot hårspissene, særlig på oversiden av kroppen. Undersiden er oftest lysere gulhvit. Noen arter har lyse tegninger eller prikker i det brune hårlaget. Levevis Dvergmoskusdyr er nattaktive, svært sky og lever for det meste alene. Leveområdene («home range») er relativt små (150–300 dekar) og knyttet til skog med tett undervegetasjon. Dvergmoskusdyr er planteetere med bredt utvalg av beiteplanter på menyen, men de spiser også frukt og rotvekster. I forbindelse med forplantning kan dvergmoskusdyr opptre parvis. Drektighetstiden er om lag 160–170 dager, og de føder én, sjelden to, kalver. Les mer i Store norske leksikon moskusdyr partåede klovdyr